b'\n_START_ARTICLE_\nPamfylian murre\n_START_PARAGRAPH_\nPamfylian murre (pamfylialainen kreikka) oli yksi muinaiskreikan murteista. Sit\xc3\xa4 puhuttiin Pamfyliassa V\xc3\xa4h\xc3\xa4n-Aasian etel\xc3\xa4rannikolla. Murre perustui useisiin eri kreikkalaisiin murteisiin, mutta se tunnetaan kreikan p\xc3\xa4\xc3\xa4murteita huonommin.\n_START_SECTION_\nHistoria\n_START_PARAGRAPH_\nPamfylia sijaitsee V\xc3\xa4h\xc3\xa4n-Aasian etel\xc3\xa4rannikolla Kyproksen luoteispuolella. Pamfylian murre perustui useisiin eri kreikkalaisiin murteisiin: l\xc3\xa4nsikreikkalaisiin murteisiin, arkado-kyproslaiseen murteeseen sek\xc3\xa4 aiolialaiseen murteeseen. T\xc3\xa4m\xc3\xa4 on todenn\xc3\xa4k\xc3\xb6isesti seurausta siit\xc3\xa4, ett\xc3\xa4 alueelle tuli kreikkalaisia siirtokuntalaisia eri alueilta, p\xc3\xa4\xc3\xa4osin Peloponnesokselta. Lis\xc3\xa4ksi murre sai paljon vaikutteita anatolialaisista kielist\xc3\xa4 todenn\xc3\xa4k\xc3\xb6isesti alkuper\xc3\xa4isen ei-kreikkalaisen v\xc3\xa4est\xc3\xb6n opittua kreikkaa huonosti, mik\xc3\xa4 puolestaan saattoi lopulta muuttaa koko kreikan kielt\xc3\xa4 alueella._NEWLINE_Koska Pamfylian alue oli maantieteellisti suhteellisen erill\xc3\xa4\xc3\xa4n muista kreikkalaisista alueista, murre s\xc3\xa4ilytti joitakin arkaaisia piirteit\xc3\xa4 muita murteita paremmin. Vastaavasti hellenistisell\xc3\xa4 kaudella murre vaikuttaa s\xc3\xa4ilyneen erillisen\xc3\xa4 muita murteita pidemp\xc3\xa4\xc3\xa4n, kun kreikka yleisesti kehittyi kohti koinee-kreikkaa.'